Kalle Kulmala ja Katriina Kautto muuttivat Tampereelle Porista. Puolen vuoden jälkeen ratkaisu tuntuu oikealta.

Kalle Kulmala ja Katriina Kautto muuttivat Tampereelle Porista. Puolen vuoden jälkeen ratkaisu tuntuu oikealta. Elina Nieminen / Yle

Työt ja koulu. Siinä tärkeimmät syyt siihen, miksi Tampereelle muutetaan. Niiden vuoksi myös porilainen Katriina Kautto, 46, pakkasi kolme lastaan, Kallen 10, Kamillan 13 ja Alisan 16, autoon ja suuntasi kohti Tamperetta.

Tampere kasvaa nopeasti Tampereella oli vuoden 2017 lopussa 231 967 asukasta

Kaupungin väkiluku kasvoi 3 693 asukkaalla

Väestönkasvu oli 1,6 %

Isoista kaupungeista edellä ovat vain Espoo ja Vantaa 1,7 %

Vuonna 2016 suomalaiset arvioivat Tampereen kokonaismielikuvaltaan parhaaksi asuinpaikaksi Suomessa

Jopa kolmannes suomalaisista voisi kuvitella muuttavansa kaupunkiin

Seuraavaksi eniten houkuttelevat Turku ja Jyväskylä Lähde: Tilastokeskus

– Lapset ovat käyneet steinerkoulua pienestä pitäen. Kun tuli ilmoitus, että steinerlukio lakkautetaan Porissa, tuntui, että vanhemman tyttären maailma romahtaa – niin kuin teineillä tuppaa käymään, jos asiat eivät mene suunnitelmien mukaan, Kautto kertoo.

Kun opettajaäidilläkin oli osa-aikatöitä vain vähän, perhe päätti pitkän harkinnan jälkeen muuttaa Tampereelle, jossa lapset voivat jatkaa steinerkoulua ja äiti etsiä töitä.

– Kyllähän sitä muuttoa vuosi tehtiin. Lopulta meillä oli asunto ja suunnitelmat valmiina, mutta kesäkuulle piti vielä odottaa, pääseekö Alisa kouluun, Kautto kertoo.

1. Jos haluaa tuttavuuksia, täytyy itse aloittaa. Katriina Kautto

Elokuun 1. päivänä muuttokuormaa purettiin Tampereen Kalevassa ja puolen vuoden päästä perhe on tyytyväinen ratkaisuunsa.

– Harrastus- ja koulutusmahdollisuudet ovat täällä ihan mahtavaa luokkaa. Ja kaikki on tässä ihan lähellä. Aikaisemmin kuskasin lapsia harrastuksiin autolla joka päivä monta kertaa, mutta nyt nämä pääsevät kävellen ja pyörällä, Katriina Kautto kertoo.

Lasten kuskaamisen sijaan Kautto on ehtinyt itsekin harrastaa. Hän käy joogassa ja opiskelee italiaa työväenopistossa. Kotitalousopettajan töitä on löytynyt mukavasti Kuntarekryn sijaisrekisterin kautta.

2. Kavereita voi löytää vaikka kaupan pihasta tai luistelukentältä. Kalle Kulmala

Tamperelaisia ystäviä ei ole kuitenkaan ollut helppo löytää.

– Eivät tamperelaiset ala kyllä itse jutella mitään. Jos haluaa tuttavuuksia, täytyy itse aloittaa. Mutta se on tuttua Poristakin, Katriina Kautto sanoo.

Lapsilta ystävystyminen onnistuu onneksi helpommin.

3. Aamuinen reitti voi ollakin iltapäivällä suljettu. Mutta täytyy yrittää pysyä rauhallisena, ettei rupea panikoimaan. Katriina Kautto

– Kavereita voi löytää vaikka kaupan pihasta tai luistelukentältä, sanoo Kauton kuopus, 10-vuotias Kalle Kulmala.

Hän ja isot siskot ovat löytäneet uusia kavereita myös koulusta, harrastuksista ja omalta kotipihalta.

Sekä äiti että poika ovat erityisen tyytyväisiä myös kaupungin joukkoliikenteeseen. Muun muassa lasten koululle bussi kulkee melkein takapihalta.

4. Kun menee pysäkille seisomaan, aina tulee linkkari. Katriina Kautto

– Kun menee pysäkille seisomaan, aina tulee linkkari, Kautto sanoo.

Muuten liikenteessä onkin ollut opeteltavaa. Sen lisäksi, että Tampere on selvästi Poria suurempi kaupunki, oman haasteensa tuo ratikan rakentaminen, jonka vuoksi esimerkiksi työ- tai koulumatka voi muuttua yllättäen.

– Aamuinen reitti voi ollakin iltapäivällä suljettu. Mutta täytyy yrittää pysyä rauhallisena, ettei rupea panikoimaan. Olen kyllä huomannut, että tamperelaisetkin ovat välillä ihan sormi suussa liikennejärjestelyjen vuoksi, Katriina Kautto sanoo.

Jutta Luhtinen kehuu tamperelaista klubikulttuuria. Myös elokuvateatteri Niagara ja Kauppahalli ovat hänen suosikkipaikkojaan. Elina Nieminen / Yle

Pitkää harkintaa vaati myös Jutta Luhtisen, 37, tamperelaistuminen. Hänen työpaikkansa satulaseppänä on ollut Tampereen naapurissa Kangasalla jo kuusi vuotta. Koti pysyi kuitenkin Hämeenlinnassa viime elokuulle asti.

– Kolme vuotta mietin, muutanko vai enkö. Minulla oli Hämeenlinnassa maksettu asunto ja kun asumiskustannukset olivat siellä ihan olemattomat, se pitkitti ratkaisua, Luhtinen kertoo.

5. Vuokralle muuttaminen alkuun on ihan hyvä ratkaisu. Jutta Luhtinen

– Mutta Lahti-Tampere -tiellä autoilu on raskasta erityisesti talvella ja lopulta se ei huvittunut enää yhtään. Tuli vain sellainen tunne, että asumiskustannuksista viis, nyt muutan.

Luhtinen pisti vanhan kotinsa vuokralle ja muutti vuokrakaksioon Tampereen keskustan tuntumaan. Tarkoitus on tutkailla rauhassa uutta kotikaupunkia ja ostaa asunto vasta sitten, kun täydellinen löytyy.

– Vuokralle muuttaminen alkuun on ihan hyvä ratkaisu. Olen ajatellut, että täytyy selvittää, mitkä ovat kivoja asuinpaikkoja kaikkina vuodenaikoina, hän kertoo.

6. Kauppahallissa on ihanaa kuunnella ja katsella ihmisiä. Oikein kunnon tamperelaiset puhuvat niin hauskasti. Jutta Luhtinen

Tampere houkutti asuinpaikkana Kangasalaa enemmän harrastusmahdollisuuksien ja kulttuuritarjonnan vuoksi. Tampereelta löytyi myös ennestään tuttuja ja ystäviä.

– Tenniskaverit ovat vielä hakusessa, mutta balettiharrastuksen aloitin uudestaan 20 vuoden tauon jälkeen, Luhtinen kertoo.

– Käyn myös paljon keikoilla, elokuvissa ja kaikenlaisissa kulttuurijutuissa. Täällä on paljon mukavia kahviloita. Kun menee vaan joka paikkaan ja aukaisee välillä suunsa, ihmiset ovat tosi kivoja. Tamperelaiset ottavat kyllä uudet ihmiset aika hyvin vastaan.

7. Asuinpaikkaa valitessa sillä, mihin suuntaan kulkee töihin, on merkitystä. Ratikan rakentamisen vuoksi liikenne voi olla tukossa. Jutta Luhtinen

Tamperelaiseen sielunmaisemaan pääsee parhaiten sisään suuntaamalla Luhtisen lempipaikkaan.

– Kauppahallissa on ihanaa kuunnella ja katsella ihmisiä. Oikein kunnon tamperelaiset puhuvat niin hauskasti, hän sanoo.

Vaikka Tampereelle muutto nostikin asumiskuluja, bensakuluissa on tullut vastaavasti säästöjä. Tampereella Luhtinen ei tarvitse autoa kuin työmatkoilla. Nykyiseen asuinpaikkaansa Tammerkosken itäpuolella hän on tyytyväinen.

– Asuinpaikkaa valitessa sillä, mihin suuntaan kulkee töihin, on aika paljon merkitystä. Ratikan rakentamisen vuoksi tuo liikenne voi olla nyt muutaman vuoden tukossa, Jutta Luhtinen sanoo.

Juhani Tammisen mielestä tamperelaiset ovat aika samanlaisia kuin suomalaiset muutenkin - mukavia ihmisiä. Elina Nieminen / Yle

Tampereelle tullaan ja täältä lähdetään myös jääkiekon vuoksi. Juhani Tamminen, 29, teki viime keväänä sopimuksen Ilveksen kanssa. Pari vuotta Rovaniemellä pelannut keskushyökkääjä muutti "hyville pelipaikoille" Tampere-talon viereen vappuna. Tamminen kertoo tykänneensä asua Tampereella ja kehuu uutta kotikaupunkiaan hienoksi paikaksi.

8. Se, mistä kämpän ostaa tai vuokraa, vaikuttaa kotiutumiseen. Kannattaa muuttaa keskustaan. Juhani Tamminen

– Se, mistä kämpän ostaa tai vuokraa, vaikuttaa kotiutumiseen. Ainakin oma vinkki on, että kannattaa muuttaa keskustaan. Sieltä ei ole pitkä matka oikeastaan mihinkään, hän sanoo.

Hämeenlinnassa syntyneelle ja kasvaneelle kiekkoilijalle Tampere oli tuttu paikka ennestään. Syvemmälle kaupungin saloihin häntä ovat johdattaneet joukkuekaverit Ilveksessä.

9. Pyynikin harju kannattaa käydä katsomassa. Ja Pispalan portaisiin on kesällä kiva mennä juoksemaan. Juhani Tamminen

– Kun pelaa jääkiekkoa ja samassa kopissa on 25 miestä, ei tarvitse enää hirveästi muihin tutustua. Arki pyörii lätkän ympärillä, mutta pelikavereiden ansiostaan olen päässyt aika hyvin sinuiksi kaupunginkin kanssa ja tiedän, missä mitäkin on, Tamminen kertoo.

Omat suosikkipaikat Hakametsän hallin ja Tampereen keskustan lisäksi löytyivät jo viime kesänä Pyynikin ja Pispalan rinteiltä. Ensi kesänä Juhani Tamminen aikoo tutustua kotikaupunkiinsa vielä tarkemmin.

– Pyynikin harju kannattaa käydä katsomassa, se on hieno paikka. Ja Pispalan portaisiin on kesällä kiva mennä juoksemaan ja katselemaan maisemia, hän vinkkaa.

10. Suosittelen mustaamakkaraa ja kanansiipiä ehdottomasti. Juhani Tamminen

Myös tamperelainen ruokakulttuuri on kiekkoilijan mieleen.

– Suosittelen mustaamakkaraa ja kanansiipiä ehdottomasti. Monesta paikasta ei niin hyviä siipiä saakaan kuin Tampereelta, Juhani Tamminen sanoo.

Jaana Viertolan opiskelupaikka on Mediapoliksessa Tampereen Tohlopissa. Kahdeksan kilometrin koulumatka sujuu kätevästi bussilla. Elina Nieminen / Yle

Opiskelupaikan varmistuminen Tampereen ammattikorkeakoulusta vajaa pari vuotta sitten oli Jaana Viertolalle, 25, toiveiden täyttymys. Nurmosta, Seinäjoelta kotoisin oleva Viertola halusi media-alalle ja Tampere oli alan opiskelukaupungeista mieluisin.

– Isot sisarukseni opiskelivat täällä ja kävin teininä tosi paljon heidän luonaan. Jo silloin ajattelin, että Tampereella voisi olla koti, hän sanoo.

Opiskelijan kannalta kaupungin hyviin puoliin kuuluvat ehdottomasti hyvä sijainti ja edullisuus esimerkiksi Helsinkiin verrattuna.

11. Kannattaa ladata bussikorttia ja bussien kanssa pitää olla tarkkana. Puhelimeen saa appeja, joista voi katsoa, millä pysäkillä jäädä pois. Jaana Viertola

– Täällä on helppo kulkea, välimatkat eivät ole mahdottomia ja opiskelijalle bussikortti on aika inhimillisen hintainen. Ja vaikka ratikkatyömaat vähän liikennettä hidastavat, bussit kulkevat tosi hyvin, Viertola luettelee.

– Kannattaa muistaa ladata bussikorttia ja bussien kanssa pitää olla tarkkana, vaikka olisi kiirekin. Onneksi puhelimeen saa vaikka mitä appeja, joista voi katsoa, millä pysäkillä jäädä pois.

Sosiaalisella Viertolalla on Tampereella paljon kavereita, jotka aloittivat opiskelun samaan aikaan. Yhdessä on otettu selvää asioista ja tutustuttu uuteen kotikaupunkiin.

12. Opiskelijoille on paljon tapahtumia ja monissa paikoissa saa opiskelija-alennuksia. Jaana Viertola

– Opiskelijaelämä on rikasta. Opiskelijoille on paljon tapahtumia ja monissa paikoissa saa opiskelija-alennuksia, hän sanoo.

– Olen googlaillut ja hahmottanut kaupunkia ihan kartankin kanssa. Tykkään tästä Tohlopin ympäristöstä ja Näsijärvestä. Tampereen keskustassa ei ole koskaan liikaa ihmisiä ja lämpöisellä säällä löytyy aina kivoja puistopaikkoja istuskella.

Viertola iloitsee myös rauhallisista ulkoilualueista ja luistelureiteistä, joita on aurattu muun muassa Näsijärvelle ja Tohloppiin.

13. Kun kohtelet ihmisiä hyvin, sinuakin kohdellaan hyvin. Jaana Viertola

Tampere on hänen mukaansa aika hyvä paketti ja tamperelaiset tosi kivoja ihmisiä.

– Täällä on kunnon kivijalkabaareja ja kauppoja, joiden baarimikot ja kauppiaat ovat suurimmaksi osaksi tosi mukavia. Ne tietävät, että aina tulee uutta porukkaa ja uusia opiskelijoita, Viertola sanoo.

– Ja niinhän se on, että kun kohtelet ihmisiä hyvin, sinuakin kohdellaan hyvin.